C 361/28

P9_TA(2022)0087

Talba għat-tneħħija tal-immunità ta' Ioannis Lagos

Deċiżjoni tal-Parlament Ewropew tal-24 ta' Marzu 2022 dwar it-talba għat-tneħħija tal-immunità ta' Ioannis Lagos (2021/2225(IMM))

(2022/C 361/04)

Il-Parlament Ewropew,

— wara li kkunsidra t-talba tal-Viċi Prosekutur Pubbliku tal-Qorti tal-Prim'Istanza ta' Ateni għat-tneħħija tal-immunità ta' Ioannis Lagos, imressqa permezz ta' ittra datata l-10 ta' Settembru 2021 mill-Viċi Prosekutur tal-Qorti Suprema b'rabta mal-eventwalità ta' akkużi kriminali (Re. ABM: RB 2020/193-EG: 6-21/50), u mħabbra fis-seduta plenarja fit-18 ta' Ottubru 2021,

— wara li sema' lil Ioannis Lagos, skont l-Artikolu 9(6) tar-Regoli ta' Proċedura tiegħu,

— wara li kkunsidra l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett,

— wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fil-21 ta' Ottubru 2008, fid-19 ta' Marzu 2010, fis-6 ta' Settembru 2011, fis-17 ta' Jannar 2013 u fid-19 ta' Diċembru 2019 (1),

— wara li kkunsidra l-Artikoli 5(2) u 6(1) u 9 tar-Regoli ta' Proċedura tiegħu,

— wara li kkunsidra r-rapport tal-Kumitat għall-Affarijiet Legali (A9-0055/2022),

A. billi l-Viċi Prosekutur Pubbliku tal-Qorti tal-Prim'Istanza ta' Ateni ressaq talba għat-tneħħija tal-immunità parlamentari ta' Ioannis Lagos sabiex jiftaħ proċedimenti kriminali fil-konfront tiegħu abbażi ta' ċerti dikjarazzjonijiet li għamel matul dibattitu plenarju fil-Parlament Ewropew;

B. billi, fl-14 ta' Settembru 2020, waqt dibattitu plenarju fil-Parlament Ewropew, Ioannis Lagos għamel dikjarazzjonijiet li bihom allegatament xerred aħbarijiet foloz ksenofobiċi u iżlamofobiċi dwar il-migranti f'Moria;

C. billi Ioannis Lagos, minħabba dawk id-dikjarazzjonijiet, huwa allegatament ħati ta' inċitament pubbliku għall-vjolenza u l-mibegħda fil-konfront ta' persuni identifikati abbażi ta' razza, kulur, jew oriġini nazzjonali jew etnika b'mod li jipperikola l-ordni pubbliku u joħloq theddida għall-integrità fiżika tal-persuni msemmija hawn fuq, u dan jikkostitwixxi reat kriminali skont l-Artikolu 1(1) tal-Liġi Griega 927/1979, kif sostitwit bl-Artikolu 1 tal-Liġi Griega 4285/2014;

D. billi l-immunità parlamentari mhix privileġġ personali ta' Membru imma garanzija tal-indipendenza tal-Parlament kollu kemm hu u tal-Membri tiegħu;

E. billi, minn naħa, il-Parlament ma jistax jitqies bħala qorti u, min-naħa l-oħra, il-Membru ma jistax, fil-kuntest ta' proċedura għat-tneħħija tal-immunità, jitqies bħala akkużat (2);

F. billi l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, jiddikjara li l-“Membri tal-Parlament Ewropew m'għandhom ikunu suġġetti għal ebda forma ta' investigazzjoni, detenzjoni jew proċeduri legali, fir-rigward ta' opinjonijiet espressi jew voti mogħtija minnhom fil-qadi ta' dmirijiethom”;

G. billi Ioannis Lagos għamel id-dikjarazzjonijiet imsemmijin hawn fuq matul sessjoni plenarja tal-Parlament Ewropew, ġewwa l-bini fejn kienet qed titmexxa s-seduta plenarja nnifisha, fil-qadi ta' dmirijietu bħala Membru tal-Parlament Ewropew;

H. billi d-dikjarazzjonijiet ta' Ioannis Lagos saru għalhekk fil-kuntest tad-dmirijietu bħala Membru tal-Parlament Ewropew u tax-xogħol tiegħu fil-Parlament Ewropew;

1. Jiddeċiedi li ma jneħħix l-immunità ta' Ioannis Lagos;

2. Jagħti istruzzjonijiet lill-President tiegħu biex tgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Ellenika u lil Ioannis Lagos.

(1) Is-sentenza tal-Qorti tal-Ġustizzja tal-21 ta' Ottubru 2008, Marra vs De Gregorio u Clemente, C-200/07 u C-201/07, ECLI:EU:C:2008:579; is-sentenza tal-Qorti Ġenerali tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; is-sentenza tal-Qorti tal-Ġustizzja tas-6 ta' Settembru 2011, Patriciello, C-163/10, ECLI: EU:C:2011:543; is-sentenza tal-Qorti Ġenerali tas-17 ta' Jannar 2013, Gollnisch vs il-Parlament, T-346/11 u T-347/11, ECLI:EU:T:2013:23. is-sentenza tal-Qorti tal-Ġustizzja tad-19 ta' Diċembru 2019, Junqueras Vies, C-502/19, ECLI:EU:C:2019:1115.

(2) Is-sentenza tal-Qorti Ġenerali tat-30 ta' April 2019, Briois vs il-Parlament, T-214/18, ECLI:EU:T:2019:266.